Mambokadzi Elizabeth Vanovhura Musangano Wenyika Dziri muCommonwealth
Zimbabwe haisi kumusangano weCHOGM sezvo yakabuda musangano iri muna 2003
Musangano weCommonwealth Heads of Government Meeting, kana kuti CHOGM, wavhurwa neChishanu zviri pamutemo naMambokadzi weBritain, Elizabeth 11. Queen Elizabeth vavhura musangano uyu vachitsigirwa nemurume wavo, Prince Philipp, mutungamiri weUganda, uye vari sachigaro mutsva we CHOGM, VaYoweri Museveni, mutungamiri weMalta, VaLawrence Gonzi, pamwe munyori mukuru weCommonwealth, VaDon Mckinnon. Vatungamiri venyika dzemuCommonwealth vanosvika makumi mashanu nemumwe vanga vari pakuvhurwa kwemusangano we CHOGM. Mambokadzi Elizabeth vanonzi vataura nezvenyaya dzebudiriro negutsaruzhinji, pamwe nezvingaitwe nevechidiki munyaya idzi. Zimbabwe haisi kumusangano we CHOGM, zvichitevera kubuda kwayakaita muna 2003. Asi masangano akazvimirira, achitungamirwa neZimbabwe Human Rights NGO Forum, anonzi apa magwaro ekukurudzira vatungamiri venyika dziri muCommonwealth, kuti vaone zvavangaite panyaya yeZimbabwe. Vapihwa magwaro aya vanosanganisira mutungamiri weGhana, VaJohn Koufour, mutungamiri weNamibia, VaHifikepunye Pohamba pamwe nemutungamiri weMalawi, VaBingu wa Mutharika. VaDewa Mavhinga ndivo deputy coordinator, mu International Liasion office yeZimbabwe Human Rights NGO Forum, iri muLondon. Patience Rusere weStudio Seven aita hurukuro naVaMavhinga kuti tinzwe zvaitika pahurukuro dzavo. Dzimwe Nhau Kubva kuStudio 7...